Source: http://inatsisit.gl/lov?rid=%7BC5AF0A61-3B37-4013-AFC3-49471935AB13%7D
Timestamp: 2018-05-22 23:18:51+00:00
Document Index: 10235154

Matched Legal Cases: ['§ 1', '§ 2', '§ 3', '§ 4', '§ 5', '§ 5', '§ 4', '§ 6', '§ 4', '§ 7', '§ 4', '§ 8', '§ 6', '§ 4', '§ 9', '§ 5', '§ 10', '§ 5', '§ 11', '§ 10', '§ 5', '§ 12', '§ 5', '§ 13', '§ 14', '§ 13', '§ 15', '§ 16', '§ 17', '§ 13', '§ 18', '§ 13', '§ 19', '§ 20', '§ 21', '§ 19', '§ 22', '§ 23', '§ 24', '§ 19', '§ 25', '§ 26', '§ 27', '§ 9', '§ 28', '§ 29', '§ 30', '§ 31', '§ 32', '§ 33', '§ 34', '§ 35', '§ 36', '§ 37', '§ 38', '§ 39', '§ 37', '§ 40']

Illuliortiternernut aningaasalersuineq pillugu Inatsisartut inatsisaat nr. 39, 23. november 2017-imeersoq
Illuliortiternernut aningaasalersuineq pillugu Inatsisartut peqqussutaata allanngortinneqarneranik Inatsisartut peqqussutaat nr. 5, 26. maj 2010-meersoq (Attartortup inatsisitigut pisinnaatitaasunut attartortitsinerani pisortanit taarsigassarsilluni illuni attartortitsinermi akiliutissap naatsorsornerani najoqqutassat)
Illuliortiternernut aningaasalersuineq pillugu Inatsisartut peqqussutaat nr. 1, 7. maj 2007-imeersoq
§ 1. Inatsisartut inatsisaat una illunik sanaartornermut, iluarsaassinermut, allilerinermut pitsanngorsaanermullu taarsigassarsinermut atorneqarpoq.
Imm. 2. Inissianut inuussutissarsiutinik ingerlatsiffigineqartussanut imaluunniit ingerlatsiviusunut taarsigassarsisitsisoqarsinnaanngilaq. Taamaattorli inuussutissarsiutit annikinnerusut namminersorfiusut tassani pineqanngillat.
Imm. 3. Inissianik sanaartornermut, iluarsaassinermut, allilerinermut pitsanngorsaanermullu pisortanit tapiiffigineqartut, tapiissutit imaluunniit aningaasalersuineq pillugu inatsisinut allanut ilaasunut inissianut taarsigassarsisitsisoqarsinnaanngilaq.
§ 2. Inissianik sanaartornermut, pitsanngorsaanermut, iluarsaassinermut imaluunniit allilerinermut piffissami sanaartornermi pilersaarusiornermilu inatsimmik atuuttumik naammassinnittumik sanaartornernut taamaallaat taarsigassarsisitsisoqarsinnaavoq.
§ 3. Taarsigassarsisitsinissamut neriorsuummik tunniussisoqannginnerani sanaartornissamut pituttuisumik isumaqatigiissusiorfiusimanngitsunut imaluunniit sanaartornermi sulinernut aallartinneqarsimanngitsunut taamaallaat sanaartornernut taarsigassarsisitsisoqarsinnaavoq.
Nutaanik illuliortiternernut taarsigassarsineq
§ 4. Inissiat nutaat sanaartornerinut aningaasartuutit tamarmiusut ilaannut aningaasalersorneqarnissaannut kommunalbestyrelsi taarsigassarsisitsisinnaavoq, tak. §§ 5-8.
Imm. 2. Inissiami inissiap annertussusia 110 m2 tikillugu annerpaamik taarsigassarsisitsisoqarsinnaavoq, inissiap anginerunera apeqqutaatinnagu.
Imm. 3. Sanaartornermut aningaasartuutit tamarmiusut m2-imut ataatsimut annerpaamik 20.000 kr.-inut taarsigassarsisitsisoqarsinnaavoq, aningaasartuutit annertuneruneri apeqqutaatinnagit.
§ 5. Nuummi aningaasartuutit tamarmiusut 27 %-ii tikillugit kommunalbestyrelsi nutaamik inissialiornissamut taarsigassarsisitsisinnaavoq, taamaattorli § 4, imm. 2 naapertorlugu annerpaamik naatsorsorneqartumik tassa 594.000 kr.-inik annerpaamik taarsigassarsisitsisoqarluni, taamaattoq tak. imm. 2 aamma 3.
Imm. 2. Imm. 1 malillugu taarsigassarsisitsineq imatut annikilliartortinneqassaaq:
1) 2019-imi taarsigassarsisitsinissamut neriorsuutinut 24 %-it, tassa annerpaamik 528.000 kr.-inik taarsigassarsisitsineq
2) 2020-mi taarsigassarsisitsinissamut neriorsuutinut 21 %-it, tassa annerpaamik 462.000 kr.-inik taarsigassarsisitsineq
3) 2021-mi taarsigassarsisitsinissamut neriorsuutinut 18 %-it, tassa annerpaamik 396.000 kr.-inik taarsigassarsisitsineq
4) 2022-mi taarsigassarsisitsinissamut neriorsuutinut 15 %-it, tassa annerpaamik 330.000 kr.-inik taarsigassarsisitsineq
5) 2023-mi taarsigassarsisitsinissamut neriorsuutinut 12 %-it, tassa annerpaamik 264.000 kr.-inik taarsigassarsisitsineq
6) 2024-mi taarsigassarsisitsinissamut neriorsuutinut 9 %-it, tassa annerpaamik 198.000 kr.-inik taarsigassarsisitsineq
7) 2025-mi taarsigassarsisitsinissamut neriorsuutinut 6 %-it, tassa annerpaamik 132.000 kr.-inik taarsigassarsisitsineq
8) 2026-mi taarsigassarsisitsinissamut neriorsuutinut 3 %-it, tassa annerpaamik 66.000 kr.-inik taarsigassarsisitsineq
Imm. 3. 2027-mi januaarip aallaqqaataanit sunniuteqalersumik Nuummi taarsigassarsisitsinissamut neriorsuinermik nalunaaruteqartoqarsinnaanngilaq.
§ 6. Qaqortumi, Sisimiuni aamma Ilulissani kommunalbestyrelsi aningaasartuutit tamarmiusut 30 %-ii tikillugit nutaamik inissialiornissamut taarsigassarsisitsisinnaavoq, taamaattorli § 4, imm. 2 naapertorlugu annerpaamik naatsorsorneqartut, tassa 660.000 kr.-inik annerpaamik taarsigassarsisitsisoqarluni.
§ 7. Maniitsumi, Aasianni aamma Tasiilami kommunalbestyrelsi aningaasartuutit tamarmiusut 35 %-ii tikillugit taarsigassarsisitsisinnaavoq, taamaattorli § 4, imm. 2 naapertorlugu annerpaamik naatsorsorneqartut, tassa 770.000 kr.-inik annerpaamik taarsigassarsisitsisoqarluni.
§ 8. Illoqarfinni nunaqarfinnilu §§ 6 aamma 7-imi taaneqanngitsuni kommunalbestyrelsi aningaasartuutit tamarmiusut 40 %-ii tikillugit taarsigassarsisitsisinnaavoq, taamaattorli § 4, imm. 2 naapertorlugu annerpaamik naatsorsorneqartut, tassa 880.000 kr.-inik annerpaamik taarsigassarsisitsisoqarluni.
§ 9. §§ 5-8 naapertorlugu taarsigassarsisitsineq taamaallaat pisinnaavoq sanaartornermi aningaasartuutit tamarmiusut sinneri taarsigassarsisup nammineq aningaalersorpagit.
§ 10. §§ 5-8 naapertorlugit taarsigassarsisitsinerit inissiami qularnaveeqqusiussinikkut qulakkeerneqassapput. Sanaartornermi aningaasartuutit tamarmiusut sinnerisa sillimmasiinermullu akiliussinerit aningaasalersornissaannut inissiami qularnaveeqqusiilluni taarsigassarsineq taarsigassarsisitsinerit ataqqissavaat.
Imm. 2. Taarsigassarsiat atulernissaanut akuersissummut ulluliussamiit ukiuni 20-ni ernialersorneqarnatillu akilersugassaanngillat, tamatumalu kingorna Nationalbankip erniaritittagai procentinik pingasunik ilallugit erniaqartinneqarlutik amerlaqatigiinnik annertussusilerlugit ukiuni 15-ini akilersugassanngussallutik. Taarsigassarsinermi allagartap qanoq iluseqarnissaa suullu piumasaqaataassanersut kommunalbestyrelsimit aalajangersarneqassapput.
Imm. 3. Taarsigassarsiat akilersornissaannut akiligassallu akilersornissaannut maleruagassanik Naalakkersuisut aalajangersaasinnaapput.
§ 11. § 10, imm. 1-imi illunut pineqartunut atatillugu piginnittut nikinneri tamaasa pillugit kommunalbestyrelsi ilisimatinneqartassaaq. Piginnittut nikinnerini §§ 5-8 naapertorlugit taarsigassarsiat akiligassanngortinneqassanngillat.
Imm. 2. Piginnittut nikinnerini tamani kommunalbestyrelsip taarsigassarsisitsinerani taarsigassarsiat atsiorneqarnerisa angissusiata 15 %-iatut annertutigisumik piginnittut nikinnerannut akiliutissaq akilerneqartassaaq. Kommunalbestyrelsip taarsigassarsisitsineranik tigusinermut piumasarineqarpoq piginnittut nikinneranni akiliutip akilerneqarnissaa.
Imm. 3. Atulernissaanut akuersissutip tunniunneqarnerata kingorna qaammatinik arfinilinnik kingusinnerusumik pisunut inissianik nutaatut sanaartorneqartunik tunisinermi taarsigassarsitinneqarnissamut neriorsuummik tunniussineq piginnittut nikinnerattut isigineqarpoq piginnittut nikinneranni akiliummik akiliisussaaffiusoq.
Imm. 4. Piginnittut nikinnerini, pisisumit tiguneqartut taarsigassarsiat katinneri aamma niuernermi aningaasartuutit missiliussat tapiliunneri ilanngaatigalugit pisinermi akip 90 %-iinik annerpaamik aningaasartaqartut taarsigassarsiat kommunalbestyrelsip taarsigassarsiarititaasa ataqqissavai.
§ 12. Kommunalbestyrelsip §§ 5-8 naapertorlugit taarsigassarsiarititai akiligassaatinneqassapput:
1) Erniat taarsigassarsialluunniit akilersuutit akilerneqanngippata, aamma illumi qularnaveeqqusiussaqarluni taarsigassarsinermi allagartaq naapertorlugu erniat akilersuutillu akilernissaat pillugu maleruagassat malillugit piffissaliussap naanissaa sioqqullugu akiligassanik akilinngisanik taarsigassarsisoq akiliisimanngippat, tak. qularnaveeqqut pillugu Kalaallit Nunaannut inatsit.
2) Taarsigassarsisoq inissiamik illersorneqarsinnaasumik aserfallatsaaliisimanngippat, paasineqarpallu kommunalbestyrelsip qularnaveeqqusiissutikkut qulakkeeriffigisaa taamaalilluni ajornerulersoq.
3) Taarsigassarsisup inissiaq ikuallattoornissamut illullu ajoqusersinnaaneranut sillimmasersimanngippagu.
4) Inissianik attartorneq pillugu inatsisartut peqqussutaanni attartortitsineq pillugu aalajangersakkanut akerliusunik inissiamik taarsigassarsisoq attartortitsippat.
5) Inissiami ininik inuussutissarsiorfiusunik aaqqissuussisoqarsimappat imaluunniit inissiamiit inuussutissarsiummik ingerlatsisoqarpat. Inuussutissarsiutilli annikinnerusut namminersorfiusullu pineqanngillat.
6) Taarsigassarsisoq piginnittut nikinneri pillugu taarsigassarsisitsisumut nalunaaruteqanngitsoorpat aamma pisunik utoqqatsissutaasinnaasunik peqanngippat.
7) Piginnittut nikinnerini piginnittut nikinnerini akiliummik taarsigassarsisoq akiliinngitsoorpat.
Imm. 2. Imm. 1, nr. 4 taamaaqataanik atorneqassaaq inissiaq inatsisitigut pisinnaatitaasumut pisussaatitaasumullu attartortinneqarpat.
Illunik pioreersunik iluarsaassinerit, pitsanngorsaanerit allilerinerillu
§ 13. Kommunalbestyrelsi inissiat pioreersut iluarsaannerinut, pitsanngorsarnerinut allilerneqarnerinullu tassani aningaasartuutit tamarmiusut 40 %-ii tikillugit taarsigassarsisitsisinnaavoq taamaattorli annerpaamik 300.000 kr.-inik.
Imm. 2. Inissiamut ataatsimut iluarsaassinernut, pitsanngorsaanernut imaluunniit allilerinernut ataasiaannarluni taarsigassarsisitsisoqarsinnaavoq.
Imm. 3. Allilerinerup kingorna 110 m2-imik annertunerusumik angissuseqartunut inissianut allilerinermut taarsigassarsisitsisoqarsinnaanngilaq.
§ 14. § 13 naapertorlugu taarsigassarsisitsinermut piumasarineqarpoq:
1) Inissiaq inissiamik piginnittumut, taassuma aappaanut imaluunniit meeqqanut inersimanngitsunut inissiatut atorneqassasoq.
2) Inissiaq piffissami qinnuteqarfiusumi ukiunik 20-inik pisoqaanerussasoq.
3) Inissiaq ikuallattoornissamut illullu ajoqusersinnaaneranut sillimmaserneqarsimassaaq aamma sillimmasiinermi akiliutissatigut kinguaattoortoqarsimanani.
Imm. 2. Iluarsaassinermut, pitsanngorsaanermut allilerinermullu aningaasartuutit tamarmiusut sinnerinut taarsigassarsisoq nammineq aningaasalersuissappat taamaallaat taarsigassarsisitsisoqarsinnaavoq.
Imm. 3. Aappaasumut sanilliunneqarpoq nalunaarsorsimalluni aapparisaq, imaluunniit ukiuni 2-ini kingullerni inooqatigiissimappata, katissimanermut assingusumik inooqatigiinneq.
§ 15. Inuulluarniutitut taaneqarsinnaasunut iluarsaassinernut imaluunniit pitsanngorsaanernut taarsigassarsisitsisoqarsinnaanngilaq.
§ 16. Inissiami qularnaveeqqusiussinikkut qulakkeerneqartumik taarsigassarsiatut ernialersorneqanngitsutut akilersugassaanngitsutullu taarsigassarsisitsisoqassaaq. Inissiami qularnaveeqqusiussinikkut taarsigassarsiaasinnaasut allat taarsigassarsinerup ataqqissavai.
§ 17. Kommunalbestyrelsip taarsigassarsisitsinera, tak. § 13 piginnittut nikinnerini akiligassanngortinneqassaaq, aappariit akornanni piginnittut nikinneri eqqaassanngikkaanni aamma averusernermut imaluunniit avinnermut atatillugu piginnittut nikinneri imaluunniit kommunalbestyrelse allamik aalajangiisimanngippat.
§ 18. Kommunalbestyrelsip taarsigassarsisitsinera tak. § 13 aamma akiligassanngortinneqassaaq:
1) Taarsigassarsisoq inissiamik illersorneqarsinnaasumik aserfallatsaaliisimanngippat, kommunalbestyrelsillu paasippagu kommunalbestyrelsip qularnaveeqqusiissutikkut qulakkeeriffigisaa taamaalilluni ajornerulersoq.
2) Taarsigassarsisup inissiaq ikuallattoornissamut illullu ajoqusersinnaaneranut sillimmasersimanngippagu.
3) Inissianik attartorneq pillugu inatsisartut peqqussutaanni attartortitsineq pillugu aalajangersakkanut akerliusunik inissiamik taarsigassarsisoq attartortitsippat.
4) Inissiami ininik inuussutissarsiornermut aaqqissuussisoqarsimappat imaluunniit inissiamiit inuussutissarsiummik ingerlatsisoqarpat. Inuussutissarsiutilli annikitsut namminersorfiusullu ilaanngillat.
5) Inissiaq taarsigassarsisitsisumut initut atorneqanngippat.
Imm. 2. Imm. 1, nr. 3 taamaaqataanik atorneqassaaq inissiaq inatsisitigut pisinnaatitaasumut pisussaatitaasumullu attartortinneqarpat.
Illunik pioreersunik soraanermusialinnut pigineqartunik iluarsaassinerit
§ 19. Soraarnermusialimmit inissiatut atorneqartunut aamma soraarnermusiaqartoq taassumalu aappariunnagaa marluullutik inissiamik kisimiillutik pigineqartumut inissiamik pioreersumik iluarsaassinermut kommunalbestyrelsi 300.000 kr.-it tikillugit taarsigassarsisitsisinnaavoq.
Imm. 2. Soraarnermusiaqartutut isigineqarput inuit utoqqalinersiuteqarnissamik, siusinaartumik pensionisiaqarnissamik pisinnaatitaasut imaluunniit tjenestemand-itut pensionisiaqartut.
Imm. 4. Peqatigisaanik kapitali 3 naapertorlugu taarsigassarsisitsisoqarsinnaanngilaq.
§ 20. Inissiap atorneqarnerata imaluunniit atugaanerata allanngortinnissaanik siunertaqartunut imaluunniit kinguneqartunut imaluunniit inuulluarniutitut taaneqarsinnaasunut iluarsaassinernut pitsanngorsaanernullu taarsigassarsisitsisoqarsinnaanngilaq.
§ 21. Iluarsaassinissamut taarsigassarsisitsinissamut, tak. § 19 piumasarineqarpoq:
1) Iluarsaassinerup aningaasalersornissaanut aningaaserivimmi imaluunniit illuummik qularnaveeqqusiilluni taarsigassarsisitsisarfimmi nalinginnaasumik piumasaqaatit malillugit taarsigassarsinissamut itigartitaasimaneq.
2) Inissiaq ikuallattoornissamut aamma illup ajoqusersinnaaneranut sillimmaserneqarsimanissaa aamma sillimmasiinermi akiliutissani kinguaattoortoqarsimannginnissaa.
3) Inissiami piginneqataasup aappaasup iluarsaassinermut aamma taarsigassarsinissamut akuersisimanissaa.
§ 22. Kapitali manna malillugu inissiami tamarmiusumi qularnaveeqqusiussinikkut qulakkeerneqartumik taarsigassarsiatut ernialersorneqanngitsutut akilersugassaanngitsutullu taarsigassarsisitsisoqassaaq. Inissiami qularnaveeqqusiussinikkut taarsigassarsiaasinnaasut allat taarsigassarsinerup ataqqissavai.
§ 23. Kommunalbestyrelsip taarsigassarsisitsinera piginnittut nikinnerini akiligassanngortinneqassaaq, taarsigassarsisup taassumalu aappaata akornanni piginnittut nikinneri eqqaassanngikkaanni imaluunniit kommunalbestyrelse allamik aalajangiisimanngippat.
§ 24. Kommunalbestyrelsip taarsigassarsisitsinera tak. § 19 aamma akiligassanngortinneqassaaq:
1) Taarsigassarsisup inissiaq ikuallattoornissamut illullu ajoqusersinnaaneranut sillimmasersimanngippagu.
2) Inissiaq attartortinneqarpat.
3) Inissiaq soraarnermusiaqartumut initut atorneqanngippat.
Taarsigassarsinissamut qinnuteqaatinik aqutsineq il.il.
§ 25. Inatsisartut inatsisaat manna naapertorlugu suliamik suliarinninnermi aningaasartuutinut matussutissatut kommunalbestyrelsip taarsigassarsiarititat 0,5 procentiinik annertussuseqartumik akileeqqusisoqassaaq.
Imm. 2. Piffissami taarsigassarsisup taarsigassarsiat tunniuteqqullugit kommunalbestyrelsimut qinnuteqarfigisaani taarsigassarsisup akitsuut kommunalbestyrelsimut akilissavaa. Taamaattoq taarsigassarsianik tunniussinermi akiliutissaq ilanngaatigineqassasoq, kommunalbestyrelsi aalajangersinnaavoq.
§ 26. Kommunalbestyrelsi qularnaveeqqusiinermut allagartap atsiorneqarneranut atatillugu suliamik suliarinninnermut akitsuummik 1.250 kr.-inik akileeqqusisinnaavoq.
Imm. 2. Kommunalbestyrelsi aningaaserivimmut ataatsimut amerlanerusulluunniit qularnaveeqqusiinermi allagartap atsiorneqarnissaanut kiisalu akitsuummik akileeqqusinissamut piginnaatitsissummik tunniussisinnaavoq.
§ 27. Inissianik nutaanik sanaartornissamut qinnuteqaatit allakkatigut kommunalbestyrelsimut nassiunneqassapput.
Imm. 2. Qinnuteqaammut ilanngunneqassapput:
1) Pilersaarummut nassuiaat inissiat amerlassusaannut inissiamullu ataatsimut inissiap annertussusaa pillugu paasissutissanik imaqartoq.
2) Sanaartornermi aningaasartuutinut tamakkiisunut missingersuutit.
3) Kommunalbestyrelsimiit nunaminertamik immikkoortitsineq imaluunniit nunaminertamik tunineqarneq.
4) Nammineerluni aningaasalersuutissat pissarsiarisimanerinut uppernarsaat, tak. § 9.
5) Qinnuteqartup cpr. normua, najugaqarnermut allagartaq imaluunniit alla kinaassutsimik erseqqissumik takutitsisoq.
6) Qinnuteqartup pisortanut akiitsoqarnera pillugu Akiliisitsiniarnermut oqartussaniit nalunaarut.
Imm. 3. Qinnuteqaatit nassiunneqartut tunngavigalugit qinnutigineqartut aningaasaliissutigineqarsinnaanersut kommunalbestyrelsi isummissaaq.
§ 28. Inissiani pioreersuni iluarsaassinernut, pitsanngorsaanernut allilerinernulluunniit taarsigassarsinissaq pillugu qinnuteqaat, kapitali 3 aamma 4 naapertorlugu, kommunalbestyrelsimut allakkatigut nassiunneqassaaq.
1) Iluarsaassinissamut, pitsanngorsaanissamut allilerinissamulluunniit kissaatigineqartumut nassuiaat.
2) Inissiaq pillugu nassuiaat, tassunga ilanngullugit pisoqaassusaa, angisussaa qanorlu pitsaassuseqarnera.
3) Suliassami aningaasartuutinut tamarmiusunut missingersuusiaq.
4) Sulineq pineqartoq nunaminertamik tunineqarnissamik pisariaqartitsippat kommunalbestyrelsimiit nunaminertamik immikkoortitsineq imaluunniit nunaminertamik tunineqarneq.
5) Nammineq aningaasalersuisinnaanermut uppernarsaat.
6) Qinnuteqartup cpr.normua aamma najugaqarnermut allagartaq.
7) Inissiamut piginnittuuneq pillugu uppernarsaat.
8) Qinnuteqartup pisortanut akiitsoqarnera pillugu Akiliisitsiniarnermut oqartussaniit nalunaarut.
§ 29. 25.000 kr.-it sinnerlugit pisortanut akiitsunik akilerneqartussanik akiliisimanngitsumut qinnuteqartumut taarsigassarsisitsinissamut kommunalbestyrelsi neriorsuuteqarsinnaanngilaq.
§ 30. Taarsigassarsinissamik qinnuteqaat kommunalbestyrelsimit akuerineqarpat taarsigassarsinissamut neriorsuut tunniunneqassaaq, tassanilu taarsigassarsiat annertussuserigallagassaat aammalu taarsigassarsinermi piumasaqaatit allassimassallutik.
Imm. 2. Kommunalbestyrelsip taarsigassarsisitsinerani aningaasaliissutaasunut tunngavigineqartuni aningaasartuutinut missingersuutini allanngortoqarpat, allannguinerlu taarsigassarsiat inaarutaasumik annertussusiannut sunniuteqarpat, taarsigassarsinissamik qinnuteqartoq pisariaqanngitsumik kinguarsaanani tamanna kommunalbestyrelsimut nalunaarutigissavaa. Taamaattoqanngippat inaarutaasumik taarsigassarsiat neriorsuutigineqartuniit annertunerulersinneqarsinnaanngillat.
§ 31. Taarsigassarsiat inaarutaasumik annertussusaat sanaartornermi inaarutaasumik naatsorsuutit tunngavigalugit naatsorsorneqassapput. Sanaartornermi inaarutaasumik naatsorsuutit suliamut attuumassuteqanngitsumit uppernarsarneqassapput.
Imm. 2. Taarsigassarsinissamik qinnuteqartup nammineq sulinerata nalinga aningaasartuutinut tamarmiusunut ilaassanngilaq, tak. imm. 1. Tamannali sanaartornerup iluani taarsigassarsisoq ileqquusumik suliffeqarneranut atasumik taarsigassarsisoq suliaqarpat atuutissanngilaq.
§ 32. Inissiap sanaartorneqarnera, iluarsaanneqarnera, pitsanngorsarneqarnera allilerneqarneralu neriorsuutitut allakkiap tunniunneqarneraniit ukiut marluk iluanni aallartinneqareersimassaaq kiisalu ukiut pingasut iluanni naammassineqarsimallunilu atorneqalereersimassalluni. Taamaattoqanngippat neriorsuut siumoortumik nalunaarutigineqarani atorunnaarsinneqassaaq.
Imm. 2. Taarsigassarsisoq neriorsuutitut allakkiap tunniunneqarneraniit ukiut marluk iluanni suliniut aallartinneqarsimanersoq imaluunniit aallartinneqarsimannginnersoq pillugu kommunalbestyrelsimut paasissutissanik nassiussissaaq.
Imm. 3. Taarsigassarsisoq neriorsuutitut allakkiap tunniunneqarneraniit ukiut pingasut iluanni atuilernermut akuersissutip assilineranik kommunalbestyrelsimut nassiussissaaq.
Imm. 4. Kommunalbestyrelsi immikkut pisuni piffissami killissarititaasut imm. 1-imi allassimasuniit immikkut akuersissuteqarsinnaavoq.
Taarsigassarsianik tunniussineq
§ 33. Sanaartorneq, iluarsaassineq, pitsanngorsaaneq imaluunniit allilerineq naammassineqarpat aamma sanaartornermi naatsorsuutit uppernarsarneqarsimasut aamma qularnaveeqqusiussaqarluni taarsigassarsinermi allagartap uparuagassartaqanngitsup naqeqqaarneranik nalunaarsorneqarsimasup naqissuserneqarsimasullu kiisalu ikuallattoornissamut illullu ajoqusernissaanut sillimmasiisimanermut uppernarsaatip takutinneqarnerisigut taarsigassarsiat tunniunneqassapput. Taamaattorli aningaasaliissutit kommunalbestyrelsip missingersuusiatut akuerisaanni ukiumi ilanngunneqarfianni ukiumi siusinnerpaamik taarsigassarsiat tunniunneqarsinnaallutik.
Imm. 2. Sanaartornermi allilerinermilu taarsigassarsiat pissarsiarineqarnissaannut aamma piumasarineqarpoq atulernissaanut akuersissuteqarnissaq.
§ 34. Inatsisartut inatsisaat una naapertorlugu taarsigassarsiniartumut pisortanut akilerneqarsimanngitsunik akiitsoqartumut taarsigassarsiat tunniunneqarsinnaanngillat. Akiitsut akilerneqarsimanngitsut aaqqinnissaannut taarsigassarsiat Akiliisitsiniartarfimmut kommunalbestyrelsip tunniutissavai. Nuussineq imaluunniit eqqartuussivikkut malersuineq naapertorlugu taarsigassarsianit iluanaarutissat sinneri taarsigassarsisumut imaluunniit pisussaatinneqartumut tunniunneqassapput.
Imm. 2. Taarsigassarsiat tunniunneqarnissaat sioqqullugu kommunalbestyrelsi taarsigassarsisup pisortanut akiitsoqarnersoq pillugu Namminersorlutik Oqartussani Akiliisitsiniartarfimmit nalunaarummik pissarsiniassaaq.
Illup angissusia aamma kvadratmeterimut akit
§ 35. Inissiap annertussusaa inissiami init tamarmik annertussusaattut naatsorsorneqassaaq, tak. imm. 2. Pequusiviit, quit, biilinut oqqussiviit, aneerasaartarfiit imaluunniit biilit unittarfii, illup silammut iigaasa avataaniittut imaluunniit inissiamit immikkoortillugit inissitat naatsorsuinermi ilanngunneqassanngillat, taakku oqorsarlugit inigisassatut atorneqassanngippata.
Imm. 2. Inissiap annertussusaa imatut naatsorsorneqassaaq:
1) Naqqup ataani inissiap annertussusaa naqqup ataata silammut iigaaniit illup takissusaanut silissusaanullu amerlisitsilluni naatsorsuinikkut uuttorneqassaaq. Naqqup ataa tamakkerluni atorneqanngippat, inissiap annertussusaa illup iluani iikkat ininik immikkoortitsissutaasut qeqqaniit uuttuisoqassaaq. Init nateqanngitsut naqqi tamakkerlutik cementimik beton-imiluunniit qallerneqarsimasut uuttortaanermi ilanngunneqassanngillat.
2) Inissiap quleriinnerni init quleriinni nalinginnaasumiittut inissiami ataatsimi silami iikkamiit imaluunniit qaliata silataani iikkamiit, tak. nr. 3, aamma inissiap avinnerata qeqqaniit annertussuseq uuttorneqassaaq. Ilaqutariinnut arlalinnut inissiani uuttortaanermi illup isua iikkatut inissianut immikkoortitsissutaasutut affartut nalilerneqartarpoq. Qisuit qalliutaasut marluuppata ataatsip uuttorneqarnera qisuup alliup silataaniit uuttuisoqassaaq.
3) Qaliani inissiap annertussusaata naatsorsornerani, illup takissusaanut silissusaanullu amerlisitsilluni naatsorsuinikkut uuttuisoqassaaq. Takissuseq inissiap quleriivini nalinginnaasuni uuttuisarnertut uuttorneqassaaq, silissuserlu silami qaliat qalliutaasa qalipaa naqqaniit 1,5 meterinik portussuseqartut akornanni uuttorneqassalluni. Ilassutit, soorlu aniinganerit, iikkat inimut killiliissutaasut silataannit uuttorneqassapput.
Imm. 3. Naqqup ataani qalianilu init imm. 2, nr. 1-imi aamma 3-mi taaneqartut aatsaat najugassatut ilusilersorneqarsimappata, init annertussusaat uuttortaanermut ilanngunneqassapput.
Imm. 4. Init aalajangersimasumik nateqanngitsut uuttortaanermut ilanngunneqassanngillat, taamaattorli tak. imm. 5.
Imm. 5. Inissiami majuartarfiit annertussutsimik uuttortaanermi inini quleriinni atorneqarfigisaminni ilanngunneqassapput. Isertarfiit, majuartarfiit majuartarfiillu sangoriaat ataatsimut atorneqartut, illup silammut iigaasa iluini inini kiassakkani inissisimasut angissusaannut naapertuuttumik uuttortaanermut ilanngunneqassapput, taamaattorli annerpaamik 11 kvadratmeterinik annertussusilerneqassallutik.
§ 36. Inissiap kvadratmeterimut akia inissiap sanaartornerani aningaasartuutit tamarmiusut inissiap initaanit tamarmiusunit agguarneqarnera tunngavigalugu naatsorsorneqassaaq.
Taarsigassarsiat inaarlugit akilerneqarneri
§ 37. Inissianik nutaanik sanaartornermut taarsigassarsiaasunik piffissaq sioqqullugu taarsigassarsisup taarsigassarsianik inaaraluni akiliinerani akiitsut sinneri ullormi qinnuteqaatip tunniunneqarnerani 3 %-imik ernialerlugit Nationalbankip erniaritittagai ilanngullugit akilersukkat kingumut naatsorsorneqassapput. Akiitsut sinneri taarsigassarsisup allakkatigut inaarilluni akiliinissaq pillugu noqqaaneraniit aamma taarsigassarsiani piffissamut ernialersuiffiunanilu akilersuiffiusussaanngitsumut sinneruttumut kingumut naatsorsorneqassapput, taamaattorli taarsigassarsiat tunniunneqarneranniit siusinnerpaamik ukiunut tallimanut.
Atulernissaanut, atorunnaarsitsinermut ikaarsaarnermullu aalajangersakkat
§ 38. Inatsisartut inatsisaat ulloq 1. januar 2018-imi atuutilissaaq.
Imm. 2. Peqatigisaanik illuliortiternermi aningaasalersuineq pillugu Inatsisartut peqqussutaat nr. 1, 7. maj 2007-imeersoq atorunnaarsinneqarpoq.
§ 39. Taarsigassarsiat aamma taarsigassarsinissamut neriorsuinerit, ulloq 1. januar 2018 sioqqullugu tunniunneqarsimasut imaluunniit nalunaarutigineqarsimasut piumasaqaatit allanngortinnagit ingerlatiinnarneqassapput.
Imm. 2. Inatsisartut inatsisaanni matumani § 37-mi pineqarput inissianik nutaanik sanaartornermut taarsigassarsiat aamma taarsigassarsinissamut neriorsuineq 1. januar 2018-ip kingorna tunniunneqartut imaluunniit nalunaarutigineqartut.
§ 40. Qinnuteqartut, ulloq 1. januar 2018 sioqqullugu taarsigassarsinissaq pillugu neriorsorneqarsimasut taarsigassarsiallu tunniunneqarsimanatik, qinnuteqartoqarneratigut inatsisartut inatsisaanni matumani maleruagassat naapertorlugit taarsigassarsinissamut neriorsuummik nutaamik nalunaarfigineqarsinnaapput.
Namminersorlutik Oqartussat ulloq 23. november 2017
L_39-2017_bemaerk_kn
L_39-2017_betaenk_kn